b'\n_START_ARTICLE_\nTom\xc3\xa0s Barris Ballest\xc3\xadn\n_START_SECTION_\nCarrera esportiva\n_START_PARAGRAPH_\nEs va iniciar al m\xc3\xb3n de l\'atletisme de jove, a edat escolar, a una prova tan emblem\xc3\xa0tica con la cursa Jean Bouin. Va ser l\'1 de gener de 1947. Des d\'aquest moment tot va ser una millora continua, nom\xc3\xa9s alguns problemes de confian\xc3\xa7a li feien entrar a una petita davallada. Per\xc3\xb2 amb la preparaci\xc3\xb3 dels II Jocs del Mediterrani de Barcelona del 1955, l\'ajuntament de Barcelona i Joan Antoni Samaranch van aconseguir que un entrenador de gran prestigi e innovador estigu\xc3\xa9s preparant als atletes catalans durant vuit mesos per aquesta prova. Aquest entrenador era l\'Olli Virho, que va introduir un entrenament m\xc3\xa9s intensiu i planificat i va aconseguir que Tom\xc3\xa0s tingu\xc3\xa9s la confian\xc3\xa7a amb si mateix que li mancava i que el va convertir en un atleta m\xc3\xa9s segur i el millor especialista espanyol de fons i mig fons._NEWLINE_Poc despr\xc3\xa9s Joan Antoni Samaranch li va donar suport per realitzar viatges a Friburg (Alemanya). A l\'Institut d\'Educaci\xc3\xb3 F\xc3\xadsica de la universitat alemanya de Friburg es trobava el t\xc3\xa8cnic de m\xc3\xa9s prestigi mundial, l\'alemany Woldemar Gerschler i el seu equip el doctor Hans Reindell i el psicoanalista Schilde. Tom\xc3\xa0s es va adaptar a l\'entrenament rebut i van arribar els \xc3\xa8xits internacionals._NEWLINE_El 1957 a l\'encontre internacional Espanya-Alemanya, va guanyar la prova dels 1500 metres per davant del plusmarquista mundial Werner Luegg. Aix\xc3\xb2 li va obrir les portes d\'Europa i va ser el primer atleta espanyol que va competir a Europa ass\xc3\xadduament en les grans trobades i es convertiria en un atleta de renom. Tom\xc3\xa0s Barris \xc3\xa9s el pioner de l\'atletisme professional a Espanya i el primer atleta espanyol en disposar d\'un manager propi. Tot aix\xc3\xb2 a una \xc3\xa8poca on superar els ingressos m\xc3\xa0xims que la Federaci\xc3\xb3 Internacional d\'Atletisme Amateur (I.A.A.F.) permetia (2$ USA diaris, com a despeses a m\xc3\xa9s de viatges i estades) suposava per l\'atleta la desqualificaci\xc3\xb3 autom\xc3\xa0tica per professionalisme._NEWLINE_La seva millor marca la va fer a Turku en els 1500 metres quan va guanyar la prova amb un temps de 3\'41"7, la 13a millor marca de tots els temps, marca superior a les plusmarques de pa\xc3\xafsos amb una gran tradici\xc3\xb3 atl\xc3\xa8tica com Alemanya, It\xc3\xa0lia, Fran\xc3\xa7a o Noruega. Cal valorar aquesta gesta justament, en un temps on a Espanya la pr\xc3\xa0ctica de l\'atletisme era amateur, on no hi havia patrocinadors, poques ajudes institucional, amb pistes de cendra i sense llebres i on pr\xc3\xa0cticament ning\xc3\xba anava a competir fora d\'Espanya._NEWLINE_Com a atleta va pert\xc3\xa0nyer al CD Hispano-Franc\xc3\xa8s, RCD Espanyol i FC Barcelona. Com a entrenador va estar un any en el RCD Espanyol i en el CA Laiet\xc3\xa0nia de Matar\xc3\xb3 un per\xc3\xadode de vuit anys.'